FPIไอพีโอ3.50บาท คุยแจกส่วนลด34%
ฟอร์จูนพาร์ทฯ เคาะขายไอพีโอหุ้นละ 3.50 บาท ให้ส่วนลดจาก พี/อี ตลาด mai 34.32% ตัวแรกโครงการหุ้นใหม่ความภูมิใจของจังหวัด
7 ก.ย. 2555

ฟอร์จูนพาร์ทฯ เคาะขายไอพีโอหุ้นละ 3.50 บาท ให้ส่วนลดจาก พี/อี ตลาด mai 34.32% ตัวแรกโครงการหุ้นใหม่ความภูมิใจของจังหวัด 
นายสมภพ กีระสุนทรพงษ์ กรรมการผู้อำนวยการ บริษัทหลัก ทรัพย์ (บล.) ฟินันเซีย ไซรัส เปิดเผยในฐานะที่ปรึกษาทางการเงินและแกนนำการจัดจำหน่ายและรับประกันการจำหน่ายหุ้น บริษัท ฟอร์จูน พาร์ท อินดัสตรี้ (FPI) ว่า กำหนดราคาเสนอขายหุ้นให้ประชาชนครั้งแรก (ไอพีโอ) จำนวน 63 ล้านหุ้น ที่ราคา 3.50 บาทต่อหุ้น โดยมีอัตราส่วนราคาต่อกำไรต่อหุ้น (P/E) ที่ 11.77 เท่า และยังมีส่วนลดกับผู้จองซื้อถึง 34.32% เมื่อเทียบกับ P/E เฉลี่ยของตลาดหลักทรัพย์ เอ็ม เอ ไอ (mai) ในช่วงระยะเวลา 3 เดือน (มิ.ย.-ส.ค. 2555) ซึ่งอยู่ที่ 17.92 เท่าและกำหนดเปิดขายวันที่ 10-12 ก.ย.นี้ โดยหุ้นจะเข้าซื้อขายในวันที่ 20 ก.ย. 2555
“FPI ถือเป็นหุ้นไอพีโอตัวแรกตามโครงการหุ้นใหม่ความภูมิใจของจังหวัด ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งได้ลดค่าธรรมเนียมและขบวนการเร็วกว่าปกติที่ใช้ 2-3 เดือน แต่นี้ใช้เวลาไม่ถึง 2 เดือน” นายสมภพ กล่าว